Swem Suid-Afrika en Indië sluit verdrag | Netwerk24
23 Januarie 2021 11:59
Plaaslike swem-kenners soos Graham Hill, Suid-Afrika se hoofafrigter, gaan voortaan nog meer van hul kennis en kundigheid met Indiese swemmers deel. Foto: Gallo Images
Luidens 'n verklaring deur SSA gaan dié twee lande voortaan saamwerk om swem en waterpolo in hul onderskeie lande te ontwikkel.
As deel van hierdie ooreenkoms sal Suid-Afrikaanse en Indiese spanne in kompetisies teen mekaar deelneem.
Daarbenewens sal die Indiese span ook gesamentlike oefenkampe in Suid-Afrika bywoon.
Dié ooreenkoms is 'n formalisering van die goeie bande wat al baie jare tussen dié lande se swemfederasies bestaan. Indië stuur byvoorbeeld al jare van sy swemmers na Suid-Afrika om deur dié land se hoofafrigter, Graham Hill, touwys gemaak te word.
Alan Fritz, president van SSA sê dié nuwe inisiatief is 'n goeie manier om verby die uitdagings te kyk wat deur die Covid-19-pandemie teweeggebring is en nuwe geleenthede vir Suid-Afrika se swemmers en waterpolo-spelers te skep. – Sportredaksie